
Parlamentul  României

Camera  Deputaţilor

Comisia pentru industrii si servicii






                 Bucureşti, 08.02.2011





                                         

       Nr.23/365/2010
AVIZ
asupra propunerii legislative pentru modificarea şi completarea Legii nr.571 din 22/12/2003 privind Codul fiscal



În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată, pentru aviz care va fi transmis Comisiei pentru buget, finanţe şi bănci, cu propunerea legislativă pentru modificarea şi completarea Legii nr.571 din 22/12/2003 privind Codul fiscal, transmisă cu adresa nr. P.l.x. 817 din 29 noiembrie 2010, înregistrată sub nr.23/365 din 02 decembrie 2010.


Consiliul Legislativ, cu avizul nr.749/14.06.2010, avizează favorabil propunerea legislativă, cu observaţii şi propuneri.



Guvernul, prin actul nr.2202/20.08.2010, nu susţine adoptarea propunerii legislative.



Senatul, în  calitate de primă Cameră sesizată, a respins propunerea legislativă, în şedinţa din 24 noiembrie 2010.



Propunerea legislativă care ca obiect de reglementare modificarea şi completarea Legii nr.571/2003 privind Codul fiscal, propunându-se:

- introducerea în categoria operaţiunilor pentru care se aplică taxarea inversă a următoarelor operaţiuni: livrarea de cereale, legume, fructe, carne şi preparate din carne şi achiziţiile intracomunitare de bunuri;

- diminuarea de la 22% la 18% a pragului de concentraţie alcoolică pentru încadrarea în categoria produselor interimare;

- acordarea scutirilor de la plata accizelor pentru anumite produse să se realizeze prin procedura restituirii accizelor după ce se va face dovada utilizării produselor, în urma controlului organelor abilitate ale Ministerului Finanţelor Publice.



Examinarea propunerii legislative a avut loc în şedinţa comisiei din data de 08 februarie 2011.



În urma dezbaterilor, membrii comisiei au hotărât, în unanimitate, avizarea negativă a propunerii legislative, din următoarele considerente:

- prin Ordonanţa de urgenţă a Guvernului nr.54/2010 privind unele măsuri pentru combaterea evaziunii fiscale au fost incluse în categoria operaţiunilor pentru care se aplică taxarea inversă, livrările de cereale, plante tehnice, legume, fructe, carne, zahăr, făină şi produse de panificaţie, această măsură urmând să se aplice după obţinerea derogării de la Consiliul Uniunii Europene;

- modificarea nivelului maxim al concentraţiei alcoolice pentru produsele intermediare contravine legislaţiei europene. Forma în vigoare a Legii nr.571/2003 reglementează berea, vinurile, băuturile fermentate, altele decât berea şi vinurile, şi alcoolul etilic transpune prevederile din Directiva 92/83/CEE privind armonizarea structurilor accizelor la alcool şi băuturi alcoolice.



Prin obiectul de reglementare şi conţinutul său, propunerea legislativă face parte din categoria legilor ordinare.



În conformitate cu prevederile art.75 din Constituţia României, republicată, Camera decizională pentru această propunere legislativă este Camera Deputaţilor.

PREŞEDINTE,
Iulian Iancu
Consilieri parlamentari, 
Viorela Gondoş

